ยุทธการปลดผู้ว่าการธปท.
การแข็งค่าเร็วของเงินบาท 67% จากต้นปีที่ประมาณ 30.55 บาทต่อเหรียญสหรัฐ เป็น 28.82 บาทต่อเหรียญสหรัฐ
6 พ.ค. 2556

โดย...พรสวรรค์ นันทะ 
การแข็งค่าเร็วของเงินบาท 67% จากต้นปีที่ประมาณ 30.55 บาทต่อเหรียญสหรัฐ เป็น 28.82 บาทต่อเหรียญสหรัฐ ในช่วง 1-2 สัปดาห์ที่ผ่านมา แต่ธนาคารแห่งประเทศไทย (ธปท.) ไม่ยอมลดดอกเบี้ยลงจากปัจจุบันที่ 2.75% เพื่อสนองฝ่ายการเมือง ที่เห็นว่าควรลดดอกเบี้ยเพื่อสกัดเงินทุนไหลเข้า ได้กลายเป็นชนวนให้ความขัดแย้งระหว่างกระทรวงการคลังกับ ธปท.ร้อนฉ่าขึ้นมาอีกครั้ง
คราวนี้บานปลายกลายไปสู่แนวคิดจะปลดประสาร ไตรรัตน์วรกุล ผู้ว่าการ ธปท. ออกจากตำแหน่ง 
เริ่มจากการประชุมคณะรัฐมนตรี (ครม.) เมื่อวันที่ 30 เม.ย.ที่ผ่านมา มีการหารือถึงแนวทางที่จะปลดผู้ว่าการธปท.ชัดเจนขึ้น จากเดิมที่มีการยอมรับว่าคิดในใจเท่านั้น
กระบวนการปลดผู้ว่าการ ธปท. เริ่มจากการป่าวประกาศต่อสาธารณชนผ่านสื่อมวลชน ถึงความล้มเหลวในการดูแลค่าเงินบาทแข็งว่า เป็นความรับชอบของ ธปท.ฝ่ายเดียว ทั้งที่ควรจะเป็นความรับผิดชอบร่วมกันทุกภาคส่วน รวมถึงควรร่วมมือกันแก้ไขปัญหาคนละไม้ละมือ 
จริงอยู่ ธปท.จะปัดความรับผิดชอบที่ปล่อยให้เงินบาทแข็งค่าเร็วในช่วงเวลาอันสั้นไม่ได้ 
แต่การแสดงความรับผิดชอบของ ธปท. ไม่น่าจะรุนแรงถึงขั้นปลดออกจากตำแหน่ง เพราะการทำหน้าที่ต้องดูแลไม่ให้เงินบาทแข็งค่า ภายใต้แรงกดดันที่กระทรวงการคลังและภาคธุรกิจเรียกร้องให้ดูแลแทรกแซงไม่ให้แข็งค่า แต่ขณะเดียวกันประธานบอร์ด ธปท.ก็เรียกร้องไม่ให้ ธปท.มีผลขาดทุนในงบดุลเพิ่มขึ้น จากปัจจุบันที่ขาดทุนมหาศาล 8 แสนล้านบาทอยู่แล้ว 
จึงไม่ใช่เรื่องง่ายที่ ธปท.จะบริหารจัดการได้ง่าย 
ทางเลือกสำหรับ ธปท.จึงทำได้เพียงการแทรกแซงผ่านทางคำพูด การขู่ว่าจะนำมาตรการที่เตรียมไว้ในกระเป๋าออกมาใช้ได้ทุกเมื่อถ้าจำเป็น และปล่อยให้กลไกตลาดทำงาน โดยปล่อยให้แข็งค่าไประดับหนึ่งแล้วให้นักลงทุนซื้อขายคาดการณ์กันจนค่าเงินบาทกลับมาอ่อนค่าลงเอง
อย่างไรก็ตาม ถึงค่าเงินบาทในช่วงนี้จะปรับอ่อนค่าลงมาอยู่เหนือระดับ 29.50 บาทต่อเหรียญสหรัฐแล้ว ก็ไม่มีอะไรมาค้ำประกันได้ว่า จะไม่กลับไปแข็งค่าขึ้นมาอีก ดังนั้นมาตรการกดดันผู้ว่าการ ธปท.จึงยังต้องดำเนินต่อไป 
ต่อมาก็เกิดปรากฏการณ์ตบเท้าเข้าพบผู้ว่าการ ธปท. ของ พยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) เพื่อนำเสนอมาตรการในการดูแลผลกระทบเงินบาทแข็งค่าเร็ว 
และในเร็วๆ นี้จะมีการเข้าพบของ อิสระ ว่องกุศลกิจ ประธานกรรมการหอการค้าไทยและสภาหอการค้าแห่งประเทศไทยอีก 
ล่าสุด วีรพงษ์ รามางกูร ประธานคณะกรรมการ ธปท. เปิดให้สัมภาษณ์ถึงความกังวลเรื่องความขัดแย้งของกระทรวงการคลังและ ธปท. และห่วงผลการดำเนินงานของ ธปท.ที่มีผลขาดทุน เป็นการแถลงในทำเนียบรัฐบาล ที่ กิตติรัตน์ ณ ระนอง รองนายกฯและ รมว.คลัง ประสานให้
แต่สิ่งที่บอร์ด ธปท.คนอื่นๆ กังวล คือ ทำไมไม่ปิดห้องทำความเข้าใจร่วมกันอย่างจริงๆ จังๆ หนังสือที่ ธปท.ชี้แจงและขอติดต่อเข้าพบ เพื่อหารือร่วมกับกระทรวงการคลังทำไมไม่เป็นผล ทำไมต้องมาแสดงความขัดแย้งผ่านสาธารณชนให้ความเชื่อมั่นนักลงทุนและเศรษฐกิจประเทศชาติเสียหาย 
ทั้งที่ในความเป็นจริง ธปท.ก็พยายามจะติดต่อขอหารือ เพื่อให้การประสานงานกันต่อเนื่อง 
จะได้เห็นข้อมูลหนึ่งที่ ธปท.สำรวจ พบว่าผู้ประกอบการของไทยมีการปรับตัวเรื่องค่าเงินบาทมากขึ้น โดยทำการซื้อป้องกันความเสี่ยงอัตราแลกเปลี่ยนล่วงหน้าไว้เพิ่มขึ้นเป็น 6070% ของผู้ประกอบการทั้งหมดในตลาด และส่วนใหญ่จะมีกำไรจากอัตราแลกเปลี่ยน เพราะเตรียมการเพื่อบริหารจัดการตัวเองอยู่แล้ว 
จึงน่าสังเกตว่า การตอกย้ำต่อสาธารณะตลอดว่า ธปท.บริหารค่าเงินผิดพลาด จึงเป็นไปเพื่อการปลดผู้ว่าการ ธปท. เพราะไม่พอใจ เนื่องจากไม่สนองนโยบายการเมืองใช่หรือไม่ 
นี่คือประเด็นที่ต้องติดตาม